再韻爲鱭鱠虎臠解嘲
作者：劉宰
朝代：宋

paragraphs: 多病早休官，自是臺無餽。
東門享鶢鶋，寧若龜曳尾。
有酒可斟酌，有力給薪水。
朗詠淵明詩，如斲郢人鼻。
所期免朝饑，敢幸嘗異味。
大胾來隣邑，細縷出纖指。
一見喜折屐，三思食失匕。
珍非我可常，竈非吾敢媚。
胡可狥口腹，有若囊無底。
諸君有用學，土苴足經世。
龍肝與鳳髓，何求不適意。
此豈費萬錢，正自不難致。
貴賤理則殊，氣味固相似。